Taalgebruik: Van toeka tot nou | Maroela Media
Argieffoto Foto: nile, Pixabay
Destyds en toentertyd (wat letterlik beteken "in daardie tyd") word albei gebruik nadat na 'n bepaalde tyd in die verlede of 'n vooraf gemelde tyd verwys is, maar toentertyd is minder formeel.
Wanneer dit oor 'n onbepaalde tyd in die verlede gaan, kan indertyd, vantevore of vroeër gebruik word. Dus kan nie van die destydse Joego-Slawië of premier gepraat word as geen tydperk genoem is nie, maar wel van die voormalige, eertydse, gewese, toenmalige [NIE: toentertydse] of vorige Joego-Slawiese premier, of die oudpremier van Joego-Slawië.
Toeka verwys na 'n tyd baie lank gelede.
Nou Saterdag is korter as eerskomende Saterdag, maar baie informeel.
for now vir eers [EERDER AS: vereers] of voorlopig [NIE: vir nou]
now and then nou en dan, af en toe, van tyd tot tyd
now for (en) nou [NIE: nou vir], bv. die nuus, All Blacks, ens.
tydperk Sake het in die (tienjaar)tydperk baie verander of die projek het oor 'n tydperk verander. Tydperk word soms onnodig gebruik: Tien jaar lank is geen ontwikkeling toegelaat nie [NIE: vir 'n tydperk van tien jaar is geen ontwikkeling toegelaat nie – vir is hier verkeerdelik gebruik, want dit gaan om 'n tydsverloop wat nie met vir aangedui word nie]. Tydperk kan ook op 'n prehistoriese tyd slaan: die Steentyd(perk).